รัฐบาลไทย-ข่าวทำเนียบรัฐบาล-นายพิศักดิ์ จิตวิริยะวศิน รองปลัดกระทรวงคมนาคม เป็นประธานการประชุมคณะกรรมการตรวจสอบข้อเท็จจริง กรณีการติดสินบนเจ้าหน้าที่โดยการติดสติ๊กเกอร์บนรถบรรทุก ครั้งที่ 2/2566
วันศุกร์ที่ 9 มิถุนายน 2566
นายพิศักดิ์ จิตวิริยะวศิน รองปลัดกระทรวงคมนาคม เป็นประธานการประชุมคณะกรรมการตรวจสอบข้อเท็จจริง กรณีการติดสินบนเจ้าหน้าที่โดยการติดสติ๊กเกอร์บนรถบรรทุก ครั้งที่ 2/2566
...
นายพิศักดิ์ จิตวิริยะวศิน รองปลัดกระทรวงคมนาคม เป็นประธานการประชุมคณะกรรมการตรวจสอบข้อเท็จจริง กรณีการติดสินบนเจ้าหน้าที่โดยการติดสติ๊กเกอร์บนรถบรรทุก ครั้งที่ 2/2566 โดยมี นายมนตรี เดชาสกุลสม ผู้ตรวจราชการกระทรวงคมนาคม นายชาครีย์ บํารุงวงศ์ ที่ปรึกษาด้านเศรษฐกิจการขนส่งทางบก คณะกรรมการ ผู้แทนจากกรมทางหลวง กรมทางหลวงชนบท และกรมการขนส่งทางบก เข้าร่วมประชุม ในวันที่ 9 มิถุนายน 2566 ณ ห้องประชุมกระทรวงคมนาคม
นายพิศักดิ์ จิตวิริยะวศิน เปิดเผยว่า ตามที่คณะกรรมการฯ ได้มอบให้คณะทํางานตรวจสอบข้อเท็จจริง กรณีการติดสินบนเจ้าหน้าที่โดยการติดสติ๊กเกอร์บนรถบรรทุก โดยมี นายมนตรี เดชาสกุลสม ผู้ตรวจราชการกระทรวงคมนาคม เป็นประธาน ดําเนินการตรวจสอบข้อเท็จจริงกรณีการติดสินบนดังกล่าวว่ามีข้อมูลเป็นความจริงหรือไม่ เกี่ยวข้องกับหน่วยงานใด และให้รายงานผลต่อคณะกรรมการฯ ภายในวันที่ 9 มิถุนายน 2566 ซึ่งหลังจากได้รับการแต่งตั้ง คณะทํางานฯ ได้มีการประชุมเพื่อตรวจสอบกรณีดังกล่าว เมื่อวันที่ 1 มิถุนายน 2566 และได้ลงพื้นที่ 2 ครั้ง เพื่อตรวจสอบขั้นตอนการดําเนินงานและการปฏิบัติงานของเจ้าหน้าที่ประจําสถานี ระบบตรวจสอบน้ําหนักที่ใช้กับสถานี รวมถึงการทํางานของเครื่องตรวจสอบน้ําหนักเคลื่อนที่ (Spot Check) ครั้งที่ 1 เมื่อวันที่ 5 มิถุนายน 2566 ณ สถานีตรวจสอบน้ําหนักอยุธยา (ขาเข้า) ของกรมทางหลวง (ทล.) และสถานีตรวจสอบน้ําหนักยานพาหนะ ถนนสาย นย.3001 แยก ทล.305 - บ้านบางน้ําเปรี้ยว (ตอนนครนายก) จังหวัดนครนายก ของกรมทางหลวงชนบท (ทช.) เพื่อศึกษากระบวนการทํางานของสถานีตรวจสอบน้ําหนักของทั้ง 2 หน่วยงาน และครั้งที่ 2 เมื่อวันที่ 7 มิถุนายน 2566 ณ สถานีตรวจสอบน้ําหนักอยุธยา (ขาเข้า) ทั้งนี้ คณะทํางานฯ ได้นําข้อมูลทั้งหมดมาใช้ประกอบการพิจารณาตรวจสอบข้อเท็จจริงกรณีดังกล่าว และสรุปนําเสนอที่ประชุมคณะกรรมการฯ ในวันนี้ โดยที่ประชุมคณะกรรมการฯ ได้ร่วมกันพิจารณาข้อมูลและมีมติ สรุปได้ดังนี้
1. มอบ ทล. ทช. ทบทวนการดําเนินงานของหน่วยตรวจสอบน้ําหนักเคลื่อนที่ (Spot Check) ซึ่งทําหน้าที่ออกสุ่มตรวจสอบรถบรรทุก ทั้งเส้นทางหลัก สายรอง เส้นทางที่ไม่มีสถานี เส้นทางที่มีการหลบเลี่ยงสถานี และออกตรวจสอบตามข้อร้องเรียน ให้มีความโปร่งใสมากขึ้น โดยนําอุปกรณ์อื่น ๆ เช่น กล้องตรวจการณ์ (Body Camera) มาใช้ ซึ่งสอดคล้องกับกฎหมายเกี่ยวกับการทํางานของเจ้าหน้าที่ในการจับกุม เพื่อให้สามารถทํางานต่อได้อย่างมีประสิทธิภาพมากขึ้น และลดโอกาสในการทุจริตของเจ้าหน้าที่ นอกจากนี้ ในระยะยาวให้นําทุกกระบวนการเข้าสู่ระบบออนไลน์เพื่อส่งข้อมูลไปยังศูนย์ควบคุมส่วนกลางแบบ Real Time
2. ทล. รายงานว่า ได้ตั้งคณะกรรมการจํานวน 2 ชุด ประกอบด้วย ชุดที่ 1 เพื่อกําหนดระเบียบการปฏิบัติงานของเจ้าหน้าที่ให้มีความรัดกุม พร้อมการนําเทคโนโลยีมาใช้ในการทํางานเพื่อให้เกิดความโปร่งใสมากยิ่งขึ้น และชุดที่ 2 เพื่อสอบสวนข้อเท็จจริงเรื่องการทํางานของเจ้าหน้าที่ โดยจะเชิญสหพันธ์การขนส่งทางบกแห่งประเทศไทยมาให้ข้อมูลประกอบการตรวจสอบ ทั้งนี้ ทล. จะรายงานความคืบหน้าการดําเนินการต่อคณะกรรมการฯ ต่อไป
ทั้งนี้ กระทรวงฯ ขอยืนยันว่าจะดําเนินการทุกขั้นตอนและตรวจสอบทุกประเด็นด้วยความโปร่งใส ให้ความเป็นธรรมกับทุกฝ่าย เพื่อให้ประชาชนรับทราบข้อเท็จจริงและเชื่อมั่นในการดําเนินการของกระทรวงฯ และหากพบว่าหน่วยงานหรือเจ้าหน้าที่อาจจะมีส่วนเกี่ยวข้องกับกรณีการทุจริต กระทรวงฯ จะดําเนินการตามระเบียบและกฎหมายโดยไม่มีข้อยกเว้นต่อไป